ΔΙΟΝΥΣΙΟΣ ΣΟΛΩΜΟΣ - «ΥΜΝΟΣ ΕΙΣ ΤΗΝ ΕΛΕΥΘΕΡΙΑΝ» & «ΔΙΑΛΟΓΟΣ»

Δύο Μνημειακές Εκδόσεις, φόρος τιμής για τα 200+1 χρόνια από την Ελληνική Επανάσταση
ΕΚΘΕΣΗ ΚΛΑΣΙΚΗΣ ΤΥΠΟΓΡΑΦΙΑΣ & ΧΑΡΑΚΤΙΚΗΣ

Αναμφίβολα, ο Σολωμός βρήκε στο άμεσο περιβάλλον του την ενθάρρυνση που χρειαζόταν για να ολοκληρώσει τις διεργασίες που είχαν ήδη ξεκινήσει και θα τον οδηγούσαν στην σαφή πλέον επιλογή να γίνει ο Έλληνας (εθνικός) ποιητής. Το περιβάλλον αυτό ﻿αποτελείτο απο τον συμμαθητή του Αντώνιο Μάτεση, καθώς και τον Σπυρίδωνα Τρικούπη, πρώτο Πρωθυπουργό του νέου ελληνικού κράτους. Ο Μάτεσις τον προτρέπει από το 1822: «Ως πότε, φίλε, η λύρα / θα στέκει σιωπηλή; / Να, του πολέμου ο κρότος / οπού την προκαλεί.» Το ίδιο έτος, η συνεργασία του με τον Τρικούπη τον βοήθά στην μελέτη της Ελληνικής Γλώσσας. Τον Μάιο του 1823, μέσα σε έναν μόλις μήνα, ο Σολωμός θα γράψει τον Ύμνον εις την Ελευθερίαν, ένα ποίημα «εμπνευσμένο» και συναρπαστικό...

Η ενασχόληση του Σολωμού με τη νεοελληνική γλώσσα από την απόσταση που του επέβαλε η συγκριτικά καλύτερη γνώση της ιταλικής, η ιταλική παιδεία του και οι ιδέες του διαφωτισμού, συνέβαλαν ασφαλώς στη διαμόρφωση της στάσης του απέναντι στο γλωσσικό ζήτημα, το οποίο απασχολούσε τότε την ελληνική πνευματική ζωή, έχοντας πάρει χαρακτήρα έντονης διαμάχης. Συγκεκριμένα, αφορούσε στο ποια έπρεπε/μπορούσε να είναι η κατάλληλη λογοτεχνική γλώσσα και ποιο το επίσημο γλωσσικό όργανο του Έθνους, ενός Έθνους που τώρα αγωνιζόταν για την ελευθερία του. Ο Σολωμός θα ταχθεί με τη θέση όσων υποστήριζαν την ομιλουμένη, τη γλώσσα του λαού, και τη θέση αυτή θα υπερασπιστεί τόσο με το έργο του, γραμμένο σε δημώδη/δημοτική γλώσσα, όσο και με τον πεζό «Διάλογο» για τη γλώσσα, τον οποίο θα γράψει το 1824.

Με αφορμή την πρόσφατη επέτειο 200 χρόνων από την επανάσταση του 1821, η GALLERY13 παρουσιάζει δύο Μνημειακές Εκδόσεις του τυπογραφείου «Διάττων»: «Ύμνος εις την Ελευθερίαν» με χαρακτικά του Γιάννη Κυριακίδη (Αντίτυπο 24/100) & «Διάλογος» με ξυλογραφίες του Μανώλη Χάρου (Αντίτυπο 16/80). Τυπωμένες σε Ιταλικό χαρτί “Amalfi” 100% βαμβακερό, με την μέθοδο της κλασικής τυπογραφίας από τον Νίκο Βοζίκη των Εκδόσεων «Διάττων».

Την έκθεση προλόγισε η Διευθύντρια του Μουσείου Σολωμού & Επιφανών Ζακυνθίων. Η κυρία Δεμέτη Κατερίνα μας τίμησε με την παρουσία της μέσω ζωντανής σύνδεσης από την Ζάκυνθο, σε μία προσπάθεια να συνδέσουμε την γενέτειρα του εθνικού μας ποιητή με την ακριτική πόλη της Δράμας.

Η GALLERY13 σε συνεργασία με την Δημόσια Βιβλιοθήκη Δράμας οργανώνει στοχευμένες επισκέψεις μαθητών Δημοτικών Σχολείων, με σκοπό να δουν και να βιώσουν εκ του σύνεγγυς πώς λειτουργεί η κλασική τυπογραφία. Συγκεκριμένα, στο κέντρο του εκθεσιακού χώρου, θα στηθεί μία πρέσα για το τύπωμα τυπογραφικών δοκιμίων, με σκοπό την βιωματική επαφή του κοινού με την κλασική τυπογραφία. Οι μαθητές θα έχουν μια μοναδική ευκαιρία να δημιουργήσουν ένα τυπογραφικό δοκίμιο με τη χρήση τυπογραφικής πρέσας. Επιπλέον, θα λάβουν από ένα αντίτυπο της έκδοσης «Ύμνος εις την Ελευθερίαν» της Τράπεζας Πειραιώς, το οποίο κοσμείται με εικόνες οι οποίες προκύπτουν από ξυλογραφίες των αγωνιστών του 1821, του Γιάννη Ψυχοπαίδη. Τυπωμένο σε μορφή βιβλίου τσέπης με την μέθοδο της κλασικής τυπογραφίας στο τυπογραφείο Διάττων.

Θερμές Ευχαριστίες στην Τράπεζα Πειραιώς για την ευγενική προσφορά της έκδοσης του «Ύμνου εις την Ελευθερίαν». Σημειώνεται ότι  η έκδοση διατίθεται ανά τον κόσμο, με σκοπό να αξιοποιηθεί σε εκπαιδευτικές δράσεις.

Δημήτρης Γούδας / GALLERY13

--------------------------------------------------------------------------

ΕΚΔΟΤΙΚΟΣ ΟΙΚΟΣ ΔΙΑΤΤΩΝ

--------------------------------------------------------------------------

Ο Εκδοτικός Οίκος Διάττων ιδρύθηκε το 1984 και ασχολείται με τη δημιουργία εκδόσεων ακολουθώντας την τυποτεχνική της κλασικής τυπογραφίας και της χαρακτικής. Εκδόσεις με αυθεντικά χαρακτικά, που οι ζωγράφοι-χαράκτες δημιουργούν αποκλειστικά για τις εν λόγω εκδόσεις και τυπώνονται σε αυστηρά περιορισμένο αριθμό αντιτύπων. Τα κείμενα είναι στοιχειοθετημένα στο χέρι με τυπογραφικά στοιχεία και τυπώνονται σε επίπεδο πιεστήριο.

«Οι εκδόσεις σαν αυτές των Έργων του Εθνικού μας Ποιητή Διονύσιου Σολωμού, είναι συνδυασμός της κλασικής τυπογραφίας και της χαρακτικής -δύο τέχνες που έχουν την καταγωγή τους από την ίδια μήτρα- Yπάρχει μια σχεδόν «ερωτική» σχέση χαρτιού-μελάνης, καθώς στο επίπεδο πιεστήριο τα μολυβένια στοιχεία, ο μεταλλικός «οφθαλμός» κάθε γράμματος, πιέζει το χαρτί και εισχωρεί μέσα του και κάθε λέξη αποτυπώνεται θαρρείς ανάγλυφα στη σελίδα...»

Νίκος Βοζίκης / Τυπογράφος

--------------------------------------------------------------------------

ΓΙΑΝΝΗΣ ΚΥΡΙΑΚΙΔΗΣ / ΧΑΡΑΚΤΗΣ

--------------------------------------------------------------------------

Ο Γιάννης Κυριακίδης γεννήθηκε στην Κάσπη Γεωργίας,  το 1940. Σπούδασε ζωγραφική και χαρακτική στο Πολυγραφικό Ινστιτούτο του Lvov της Ουκρανίας (1962-1967) με δάσκαλο το Β. Οβτσίνικωφ. Δούλεψε πάνω από 20 χρόνια ως καλλιτεχνικός διευθυντής του Κεντρικού Εκδοτικού Οίκου του Ουζμπεκιστάν. Εκεί εκπόνησε προοδευτικά συστήματα και μεθόδους ενώ είχε και την επιμέλεια εικονογράφησης βιβλίων και καλλιτεχνικών εκδόσεων με χαρακτικά. Χρησιμοποιεί ποικίλες τεχνικές και η θεματογραφία του αντλείται κυρίως από το χώρο της παγκόσμιας ποίησης και μυθολογίας. Τιμήθηκε με μετάλλια στην πρώην ΕΣΣΔ, τις ΗΠΑ, την Τσεχοσλοβακία, τη Νορβηγία. Έργα του βρίσκονται στα μουσεία της Πετρούπολης, Νουκούς, Μόσχας, Τασκένδης κ.ά.

--------------------------------------------------------------------------

ΜΑΝΩΛΗΣ ΧΑΡΟΣ / ΕΙΚΑΣΤΙΚΟΣ

--------------------------------------------------------------------------

Ο Μανώλης Χάρος γεννήθηκε στα Κύθηρα το 1960. Σπούδασε στο Παρίσι στην Ecole Nationale Superieure des Beaux Arts (1978) χαρακτική και ζωγραφική όπου και πήρε το δίπλωμα του με άριστα. Το 1982 έκανε το μεταπτυχιακό του στην Ecole Nationale Superieure des Arts Decoratifs πάνω στην επικοινωνία της εικόνας. Το 1984 τιμάται με το Γαλλικό Εθνικό Βραβείο Pris des Fondations στον τομέα της λιθογραφίας και το Γαλλικό κράτος αγοράζει έργα του. Το 1991 ταξιδεύει στις ΗΠΑ όπου η βότκα Absolut χρησιμοποιεί έργο του για τη διαφημιστική της καμπάνια. Το 1993 σχεδιάζει μαζί με τον Μ. Ζαχαριουδάκη για την Εθνική Πινακοθήκη. Το 1996 σχεδιάζει την χαρτοκαμπάνια του Ελληνικού Εθνικού Κέντρου Βιβλίου. Το 1998 του απονέμεται το Βραβείο της Ακαδημίας των Αθηνών για ζωγράφο κάτω των 40 ετών, ενώ το 2000 – 2001 εργάζεται ως Επισκέπτης Καλλιτέχνης στο Πανεπιστήμιο Princeton των ΗΠΑ. Έχει συμμετάσχει σε σημαντικές θεματικές εκθέσεις στην Ελλάδα και το εξωτερικό.

--------------------------------------------------------------------------

GALLERY13

--------------------------------------------------------------------------

Η GALLERY13 αποτελεί ένα σημείο συνάντησης μέσα στο αστικό τοπίο, αφιερωμένο στον άνθρωπο και στον πολιτισμό. Λειτουργεί στο 13 της οδού Μητροπολίτου Αγαθαγγέλου του ιστορικού κέντρου, εκεί όπου την περίοδο του μεσοπολέμου η συστάδα των μικρών διώροφων κτιρίων της περιοχής αποτελούσε τη «Νέα Αγορά» της πόλης της Δράμας.

Όραμα της GALLERY13 είναι να προβάλει στο ευρύτερο κοινό, μέσα από το σχέδιο, τη χαρακτική, την υδατογραφία, καλλιτέχνες όπου το χαρτί κυριαρχεί ως βασικό υλικό στα έργα τους.

Παράλληλα, η λειτουργία του «Βιβλιοδετείου» στον χώρο της γκαλερί, συνδιαμορφώνει τον ιδιαίτερο χαρακτήρα της με στόχο να αναδείξει το βιβλίο ως αυτούσιο έργο τέχνης.